钦定古今图书集成/明伦汇编/闺媛典/第032卷 > 高愍女
## 钦定古今图书集成/明伦汇编/闺媛典/第032卷 > 高愍女

按《唐书列女传》：“高愍女，名妹，妹父彦昭，事李正己。及
纳拒命，质其妻子，使守濮阳。建中二年，挈城归河南
都统刘元佐，纳屠其家，时女七岁，母李怜其幼，请免
死为婢，许之。女不肯，曰：‘母兄皆不免，何赖而生？母兄
将被刑，遍拜四方，女问故，答曰：‘神可祈也’。女曰：‘我家
以忠义诛，神尚何知而拜之。问父在所，西向哭再拜’’”
就死。德宗骇叹，诏太常谥曰“愍”，诸儒争诔之。彦昭从
元佐救宁陵，复汴州，累功授颍州刺史。朝廷录其忠，
居州二十年不徙。卒，赠陕州都督。